Diari Oficial de la Generalitat Valenciana


Sumari del DOGV 2466, del 09-03-1995 (1995/834067)

RESOLUCIÓ de 12 de gener de 1995, de la Secretaria General de la Conselleria d'Administració Pública, per la qual es disposa la publicació del Conveni de Cooperació entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació sobre actuacions, en aplicació del Reial Decret 509/1992, de 14 de maig, pel qual es modifica el Reial Decret 1.101/1986, de 6 de juny, que regula la constitució de les organitzacions de productors de fruites i hortalisses.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2466

Data del DOGV
:   09-03-1995

Secció del DOGV
:   ALTRES DISPOSICIONS

Número del document
:   1995/834067


Data del document
:   12-01-1995

Organisme emissor
:   Conselleria d'Agricultura, Pesca i Alimentació

Tipus de document
:   Resolució

RESOLUCIó de 12 de gener de 1995, de la Secretaria General de la Conselleria d'Administració Pública, per la qual es disposa la publicació del Conveni de Cooperació entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació sobre actuacions, en aplicació del Reial Decret 509/1992, de 14 de maig, pel qual es modifica el Reial Decret 1.101/1986, de 6 de juny, que regula la constitució de les organitzacions de productors de fruites i hortalisses.   
Subscrit, després de la tramitació prèvia reglamentària, entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació, el dia 10 de maig de 1994, un Conveni de Cooperació sobre Actuacions en aplicació del Reial Decret 509/1992, de 14 de maig, pel qual es modifica el Reial Decret 1.101/1986, de 6 de juny, que regula la constitució de les organitzacions de productors de fruites i hortalisses, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit al Registre de Convenis amb el número 0693/94, i que figura com a annex d'aquesta Resolució.  
València, 12 de gener de 1995.- El secretari general de la Conselleria d'Administració Pública.  
Conveni de Cooperació entre la Conselleria d'Agricultura, Pesca i Alimentació de la Generalitat Valenciana i el Ministeri d'Agricultura, Pesca i Alimentació sobre actuacions en aplicació del Reial Decret 509/1992, de 14 de maig, pel qual es modifica el Reial Decret 1.101/1986, de 6 de juny, que regula la constitució de les organitzacions de productors de fruites i hortalisses.  
Madrid, 10 de maig de 1994  
REUNITS:  
D'una banda, José María Coll Comin, conseller d'Agricultura, Pesca i Alimentació, en nom i en representació de la Generalitat Valenciana, facultat per l'Acord del Govern valencià de data 8 de febrer de 1994.   
De l'altra, Mariano Casado González, sotssecretari del Ministeri d'Agricultura, Pesca i Alimentació.  
Es reconeixen recíprocament la capacitat legal per a atorgar aquest conveni i, amb aquesta finalitat,  
EXPOSEN:  
Que el Reial Decret 509/1992, de 14 de maig, pel qual es modifica el Reial Decret 1.101/1986, de 6 de juny, que regula la constitució d'organitzacions de productors de fruites i hortalisses, estableix en la disposició addicional que el Ministeri d'Agricultura, Pesca i Alimentació podrà firmar convenis de col·laboració amb les comunitats autònomes, amb la finalitat d'establir criteris per al seguiment i el control de les activitats de les organitzacions de productors de fruites i hortalisses.  
Que la constitució i el funcionament d'aquestes entitats vénen regulats per la reglamentació comunitària i les disposicions que hi concorden. La reglamentació bàsica és el Reglament de la Comunitat Econòmica Europea 1.035/1972, del Consell, de 18 de maig.  
Que la dita legislació estableix unes condicions per a la concessió del reconeixement, però hi ha altres factors que convé tenir en consideració, ja que incideixen directament en el fet que, d'una banda, les entitats reconegudes oferisquen garanties suficients pel que fa a la durada i l'eficàcia de la seua acció i, de l'altra, que puguen establir-se bases precises per a la consecució d'un seguiment i un control eficaços.  
Que, vista la complexitat tècnica i jurídica que implica l'aplicació de la disposició addicional segona del Reial Decret 1.101/1986, el Ministeri d'Agricultura, Pesca i Alimentació i la Conselleria d'Agricultura, Pesca i Alimentació consideren necessari uniformar criteris per a la resolució de les sol·licituds que s'emparen en la dita disposició.  
Que, en particular, l'Institut de Foment Associatiu Agrari ha de remetre a la Comissió de la Comunitat Econòmica Europea un informe anual, en aplicació del Reglament de la Comunitat Econòmica Europea 1.035/1072, que reflectisca el funcionament de les organitzacions de productors i la importància de la producció que es comercialitza a través d'elles, en les diverses regions. Per això, cal unificar els criteris d'enviament d'informació en totes les comunitats autònomes.  
Que, amb la finalitat d'establir criteris de seguiment i control de les organitzacions de productors de fruites i hortalisses, ambdues parts subscriuen aquest conveni amb subjecció a les següents  
Clàusules  
Primera. àmbit del conveni  
Aquest conveni s'estableix per a les actuacions en l'àmbit de la Comunitat Valenciana sobre organitzacions de productors de fruites i hortalisses (d'ara endavant, organitzacions de productors). Les seues clàusules afecten les matèries de reconeixement, finançament, seguiment i control d'aquestes entitats.  
Segona. Reconeixement d'organitzacions de productors  
1. La Conselleria d'Agricultura, Pesca i Alimentació de la Generalitat Valenciana i l'Institut de Foment Associatiu Agrari es comprometen d'establir conjuntament les normes d'actuació que, a partir dels criteris de reconeixement de les organitzacions de productors determinades en la normativa d'aplicació, faciliten el seguiment i control d'aquestes entitats. En particular, es tindran en consideració els aspectes següents:  
- Posada a disposició dels mitjans tècnics per al condicionament i la comercialització dels productes hortofructícoles.  
- Activitat econòmica en productes distints dels fruits de closca i garrofa i fruits cítrics.  
- Aprovació de programes d'actuació de les organitzacions de productors, incloent-hi normes de coneixement de la producció i comercialització.  
2. Les accions de promoció d'entitats amb vista al reconeixement com a organitzacions de productors podran realitzar-se conjuntament amb la Conselleria d'Agricultura, Pesca i Alimentació de la Generalitat Valenciana.  
3. A fi de facilitar les funcions de reconeixement, ambdues parts es comprometen a elaborar, en coordinació, manuals de reconeixement d'organitzacions de productors. Els manuals, que quedaran a disposició de la Conselleria d'Agricultura, Pesca i Alimentació de la Generalitat Valenciana, contindran, en particular, la documentació necessària perquè les entitats confeccionen els seus expedients de reconeixement.  
4. La Conselleria d'Agricultura, Pesca i Alimentació de la Generalitat Valenciana trametrà la resolució de reconeixement, siga de concessió o de denegació, a l'Institut de Foment Associatiu Agrari per a la inscripció en el Registre d'Organitzacions de Productors de Fruites i Hortalisses i perquè aquest comunique a la Conselleria el número de registre corresponent.  
En els casos de suspensió o modificació del reconeixement, la Conselleria d'Agricultura, Pesca i Alimentació de la Generalitat Valenciana traslladarà a l'Institut de Foment Associatiu Agrari la resolució corresponent.  
L'Institut de Foment Associatiu Agrari podrà demanar a la Conselleria d'Agricultura, Pesca i Alimentació la tramesa de les dades i els documents que calguen per als actes de registre que li pertoquen.  
Tercera. Documentació que la Conselleria ha de trametre a l'Institut  
1. La Conselleria d'Agricultura, Pesca i Alimentació de la Generalitat Valenciana trametrà a l'Institut de Foment Associatiu Agrari, en el termini de 30 dies, les resolucions de reconeixement, denegació, modificació o revocació, acompanyades de la informació corresponent.  
L'Institut de Foment Associatiu Agrari inscriurà els actes de registre derivats de l'aplicació de l'Ordre Ministerial de 9 de març de 1987 (BOE de 12.03.87), que crea el Registre d'Organitzacions de Productors de Fruites i Hortalisses. Així mateix, l'Institut de Foment Associatiu Agrari transmetrà a la Comissió de la Comunitat Econòmica Europea les informacions preceptives derivades de l'aplicació de les reglamentacions comunitàries.  
2. La Conselleria d'Agricultura, Pesca i Alimentació de la Generalitat Valenciana, i a l'efecte de tramesa a la Comissió de la Comunitat Econòmica Europea, haurà de remetre la informació relativa a les activitats de les organitzacions de productors, establerta per la normativa vigent.  
3. La Conselleria d'Agricultura, Pesca i Alimentació de la Generalitat Valenciana es compromet de sol·licitar anualment a cada organització de productors reconeguda amb domicili social en el seu territori, l'enviament de la informació a què fa referència el punt 2 d'aquesta disposició, amb el temps suficient perquè puga ser remesa dins dels terminis establerts per la Comunitat Econòmica Europea.  
4. Si la Conselleria d'Agricultura, Pesca i Alimentació de la Generalitat Valenciana advertira algun error en la informació remesa o alguna falta de concordança amb altres informacions contingudes en documents corresponents a una organització de productors, li ho advertirà a l'entitat a fi que ho esmene. En el cas que aquests errors o anomalies siguen advertits per l'Institut de Foment Associatiu Agrari, es faran saber sense demora a la Conselleria d'Agricultura, Pesca i Alimentació perquè ho comunique a les persones interessats.  
5. La Conselleria d'Agricultura, Pesca i Alimentació de la Generalitat Valenciana trametrà a l'Institut de Foment Associatiu Agrari la documentació que demane la Comunitat Econòmica Europea, relativa a les subvencions de les organitzacions de productors, per a efectuar-ne el control.  
A fi de facilitar l'avaluació de les subvencions relatives a l'article 14 del Reglament de la Comunitat Econòmica Europea 1.035/1972, ambdues parts redactaran un manual que contindrà els impresos de subvencions i els criteris sobre els conceptes subvencionables, que es trametrà a la Conselleria d'Agricultura, Pesca i Alimentació perquè el distribuïsca entre les diferents entitats.  
Quarta. Seguiment i control de les organitzacions de productors  
1. El seguiment i control de les organitzacions de productors es basarà principalment en l'anàlisi i la comprovació de la documentació corresponent a aquestes entitats i en les visites que hi realitze l'administració.  
2. En les visites que es facen per iniciativa de l'Institut de Foment Associatiu Agrari per tractar-se d'organitzacions de productors d'àmbit supraautonòmic, podrà participar la Conselleria d'Agricultura, Pesca i Alimentació. Així mateix, en les visites a organitzacions de productors d'àmbit autonòmic que es facen per iniciativa de la Conselleria d'Agricultura, Pesca i Alimentació, podran participar representants de l'Institut de Foment Associatiu Agrari. En ambdós casos, podran participar representants de la Comunitat Econòmica Europea.  
3. A fi que els criteris per a la realització de les visites de seguiment i control siguen homogenis en els aspectes bàsics, ambdues parts redactaran, en coordinació, un manual relatiu a les accions de seguiment i control.  
4. La Conselleria d'Agricultura, Pesca i Alimentació i l'Institut de Foment Associatiu Agrari elaboraran, de comú acord, les normes d'actuació que calguen per a la realització uniforme del control i el seguiment de la activitat de les organitzacions de productors. La Comunitat Valenciana informarà l'Institut de Foment Associatiu Agrari del control i el seguiment efectuats.  
5. L'administració central es compromet a conduir, a través de la Comunitat Autònoma, totes les comunicacions que s'hagen de realitzar amb les organitzacions de productors del seu àmbit.  
Cinquena. Coordinació i seguiment bilateral  
1. Ambdues parts es comprometen a efectuar un seguiment conjunt i a coordinar les seues actuacions per al compliment de les obligacions contretes en aquest conveni.  
Es constitueix una Comissió Bilateral de Seguiment i Coordinació, que s'encarregarà de:  
- Avaluar el compliment del programa sobre organitzacions de productors.  
- Avaluar els resultats i valorar l'impacte de les actuacions dutes a terme.  
- Realitzar un seguiment de l'execució i del compliment del conveni.  
- Programar i coordinar les accions de verificació i control, almenys una vegada l'any.  
- Revisar els aspectes operatius i els criteris aplicats, i proposar les correccions que calguen per al millor funcionament del conveni.  
- Planificar la seua activitat, que podrà basar-se en grups de treball creats per a l'efecte.  
2. La Comissió Bilateral serà paritària d'ambdues administracions, amb un màxim de quatre membres, designats per la Conselleria d'Agricultura, Pesca i Alimentació de la Generalitat Valenciana i pel director general de l'Institut de Foment Associatiu Agrari.  
3. La Comissió determinarà les seues normes de funcionament i la periodicitat de les reunions, que almenys seran semestrals.  
Sisena. Comissió Coordinadora  
Presidida pel director general de l'Institut de Foment Associatiu Agrari, es constituirà una Comissió Coordinadora integrada pels representants de les comunitats autònomes que subscriguen el corresponent conveni, amb rang, com a mínim, de director general. Actuarà com a secretari d'aquesta Comissió, amb veu i vot, el sotsdirector general de l'Institut de Foment Associatiu Agrari responsable de l'associacionisme econòmic agrari.  
En particular, la Comissió Coordinadora acordarà, amb la finalitat d'unificar criteris, els requisits o les condicions que han de complir les organitzacions de productors reconegudes per a sol·licitar la modificació del reconeixement i proposarà, si s'escau, les modificacions normatives oportunes.  
Setena. Duració del conveni  
El conveni tindrà una vigència indefinida, tret de denúncia d'alguna de les parts.  
I com a prova de conformitat amb el que s'ha exposat, es firma aquest conveni en el lloc i la data esmentats en l'encapçalament.  
Pel Ministeri d'Agricultura, Pesca i Alimentació: Mariano Casado González.  
Per la Conselleria d'Agricultura, Pesca i Alimentació: José María Coll Comin.